
Председател на Постоянната комисия 
по транспорт и безопасност на движението


Относно: Приемане на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас

УВАЖАЕМИ ОБЩИНСКИ СЪВЕТНИЦИ,
На вашето внимание е предоставена за обсъждане и приемане Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас.
	Причините, които налагат изменението и допълнението
Настоящото предложение за изменениe и допълнение в Наредбата за определянето и администрирането на местните такси и цени на услуги на територията на Община Бургас в Приложение № 6 от ТАРИФА на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия, в Раздел ІV ОП „Транспорт“, е мотивирано от необходимостта за възстановяването на изразходваните средства за предоставяне на услугата по издаване на 1 брой карта за паркиране на МПС на хора с увреждания.
Изменението е в съответствие с чл.16 от Наредбата за престой и паркиране на превозни средства, управлявани или превозващи лица с трайни увреждания на територията на Община Бургас, според който: „Правоимащите лица заплащат цена за издаването и/или преиздаването на картата, в срока на валидност на същата, по сметка на ОП „Транспорт", равняваща се на разходите по издаване и контрол на картата за преференциално паркиране. Цената се определя с решение на Общински съвет.“
След направен анализ от страна на ОП „Транспорт“ се установи, че разходите за предоставяне на услугата и издаване на 1 брой карта за паркиране включва:
1.Разходи за заплати и осигуровки на длъжностни лица, обработващи документите и осъществяващи контрол – 4,59 лв. с ДДС;
2. Стойност на 1 брой карта - 1,15 лв. с ДДС;
3. Консумативи за изработка и изпълнение до краен продукт – 0,26 лв. с ДДС.
Общо разходи за предоставяне на услугата: 6 лв. с ДДС*.
Целите, които се поставят
 Предлаганият проект за изменение и допълнение на Наредбата за определянето и администрирането на местните такси и цени на услуги на територията на Община Бургас цели привеждането й в съответствие с действащите нормативни актове, постигане на ясна регламентация в уредбата на обществените отношения, касаещи предоставянето на административни услуги.
	Финансови и други средства, необходими за прилагането на новата уредба
	За прилагането на предложеното изменение и допълнение на Наредбата за определянето и администрирането на местните такси и цени на услуги на територията на Община Бургас ще са необходими допълнителни финансови средства, въз основа на които се формира и цената на услугата. В тази връзка е направена финансова обосновка.
	Очакваните резултати от прилагането, включително финансовите, ако има такива
С приемането на настоящия проект на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас, в Приложение № 6 от ТАРИФА на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия, в Раздел ІV ОП „Транспорт“ се цели възстановяване на изразходваните суми по издаването на картите. Очакванията са, не за печалба, а за чистото поемане на разходите от тези които желаят да се снабдят с карта и имат право на това. 
Анализ за съответствие с правото на Европейския съюз 
Предложеният проект на Наредба за изменение и допълнение на Наредба за определянето и администрирането на местните такси и цени на услуги на територията на Община Бургас, не противоречи на норми от по-висока йерархия и на европейското законодателство.

В изпълнение на чл. 26, ал. 3 и ал. 4 от Закона за нормативните актове, на 14.10.2020 г. проектът на Наредба, ведно с мотивите за приемането и, бяха публикувани на интернет страницата на Общински съвет – Бургас и на Община Бургас, като беше определен 14-дневен срок за представяне на предложения и становища. Причините за по-краткия срок са посочени в мотивите, а именно: поради необходимостта от издаване на карти на правоимащите лица по реда на Наредбата за престой и паркиране на превозни средства, управлявани или превозващи лица с трайни увреждания на територията на община Бургас. В предоставения срок не са постъпили предложения.

[bookmark: _GoBack]Предвид изложеното и на основание чл. 9 и чл. 6, ал. 2 от Закона за местните данъци и такси, предлагам на Общински съвет - Бургас да вземе следното

РЕШЕНИЕ:

Приема Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас:

Параграф единствен:  В Приложение № 6 от ТАРИФА на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия, в Раздел ІV ОП „Транспорт“, в т.2 се създава нова точка 4.1 със следното съдържание:


	4.1
	Цена на 1 брой карта за паркиране съгласно чл. 16 от Наредба за престой и паркиране на превозни средства, управлявани или превозващи лица с трайни увреждания на територията на община Бургас
	вкл. ДДС
	6 лева





Приложения: 
1. Извлечение от официалния сайт на Общински съвет Бургас и Община Бургас, раздел проекти на подзаконови нормативни актове;
2. Проект и мотиви към Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас;
3. Предложение вх.00-10638/14.10.2020 г. от Андрей Рунчев – Директор на ОП „Транспорт“.

